CELEX: C2006/294/55
Language: el
Date: 2006-12-02 00:00:00
Title: Υπόθεση C-401/06: Προσφυγή της 26ης Σεπτεμβρίου 2006 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/31
            
         Προσφυγή της 26ης Σεπτεμβρίου 2006 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας
   (Υπόθεση C-401/06)
   (2006/C 294/55)
   Γλώσσα διαδικασίας: η γερμανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωπος: Δ. Τριανταφύλλου)
   
      Καθής: Ομοσπονδιακή Δημοκρατία της Γερμανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ομοσπονδιακή Δημοκρατία της Γερμανίας, στο μέτρο κατά το οποίο ο τόπος παροχής, όσον αφορά τη δραστηριότητα του εκτελεστή διαθήκης, δεν καθορίζεται σύμφωνα με το άρθρο 9, παράγραφος 2, στοιχείο ε', της έκτης οδηγίας περί ΦΠΑ 77/388/ΕΟΚ του Συμβουλίου, της 17ης Μαΐου 1977 (1), εφόσον η υπηρεσία παρέχεται σε λήπτες εγκατεστημένους εκτός της Κοινότητας ή σε υποκειμένους στον φόρο εγκατεστημένους μεν εντός της Κοινότητας αλλά εκτός της χώρας του παρέχοντος τις υπηρεσίες, παρέβη τις υποχρεώσεις που υπέχει από το εν λόγω άρθρο 9, παράγραφος 2, στοιχείο ε', της έκτης οδηγίας περί ΦΠΑ.
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Κατά το άρθρο 9, παράγραφος 2, στοιχείο ε', τρίτη περίπτωση, της έκτης οδηγίας περί ΦΠΑ, τόπος παροχής ορισμένων υπηρεσιών, οι οποίες παρέχονται σε λήπτες εγκατεστημένους εκτός της Κοινότητας ή σε υποκειμένους στον φόρο εγκατεστημένους μεν εντός της Κοινότητας αλλά εκτός της χώρας του παρέχοντος τις υπηρεσίες, είναι ο τόπος της έδρας της ή της μόνιμης εγκαταστάσεως του λήπτη, ελλείψει δε τούτων ο τόπος της κατοικίας του ή της συνήθους διαμονής του. Τέτοιες υπηρεσίες είναι αυτές που παρέχονται από συμβούλους, μηχανικούς, γραφεία μελετών, δικηγόρους, λογιστές και λοιπές παρόμοιες υπηρεσίες. Η εν λόγω διάταξη της οδηγίας συνιστά κανόνα συγκρούσεως για τον καθορισμό του τόπου φορολογήσεως των οικείων παροχών υπηρεσιών και την οριοθέτηση της δικαιοδοσίας των κρατών μελών.
   Σύμφωνα με τις διατάξεις του γερμανικού δικαίου και την επ' αυτών στηριζόμενη διοικητική πρακτική των φορολογικών αρχών, τόπος παροχής της υπηρεσίας ενός εκτελεστή διαθήκης είναι ο τόπος από τον οποίον ο εν λόγω οικονομικός φορέας παρέχει τις υπηρεσίες του. Επομένως, ως προς τις υπηρεσίες αυτές, όταν παρέχονται σε λήπτες εγκατεστημένους εκτός της Κοινότητας ή σε υποκειμένους στον φόρο εγκατεστημένους μεν εντός της Κοινότητας αλλά εκτός της χώρας του παρέχοντος τις υπηρεσίες, ο τόπος παροχής δεν καθορίζεται σύμφωνα με το άρθρο 9, παράγραφος 2, στοιχείο ε', της οδηγίας.
   Η ανωτέρω νομοθεσία και διοικητική πρακτική δεν εναρμονίζεται με τις διατάξεις του άρθρου 9 της έκτης οδηγίας περί ΦΠΑ. Οι υπηρεσίες τις οποίες παρέχει ο οικονομικός φορέας υπό την ιδιότητα του εκτελεστή διαθήκης σε λήπτες εγκατεστημένους εκτός της Κοινότητας ή σε υποκειμένους στον φόρο εγκατεστημένους μεν εντός της Κοινότητας, αλλά εκτός της χώρας του παρέχοντος αυτές, αποτελούν υπηρεσίες ο τόπος παροχής των οποίων πρέπει να καθορίζεται σύμφωνα με το άρθρο 9, παράγραφος 2, στοιχείο ε', της έκτης οδηγίας περί ΦΠΑ.
   Σε αντίθεση με την επιχειρηματολογία που προβάλλεται από τη Γερμανική Κυβέρνηση, η άποψη της Επιτροπής είναι ότι και οι δραστηριότητες του εκτελεστή διαθήκης ανήκουν σε αυτές που ασκούνται κυρίως και συνήθως από δικηγόρους. Βάση της σχετικής εκτιμήσεως δεν πρέπει να αποτελεί ο επαγγελματικός τίτλος αλλά η δραστηριότητα αυτή καθεαυτή: η φύση της παροχής έχει καθοριστική σημασία.
   Ο όρος «λοιπές παρόμοιες υπηρεσίες» δεν αναφέρεται σε ορισμένο κοινό στοιχείο των δραστηριοτήτων που απαριθμούνται στο άρθρο 9, παράγραφος 2, στοιχείο ε', τρίτη περίπτωση, της έκτης οδηγίας περί ΦΠΑ. Αρκεί η υπό κρίση παροχή να παρουσιάζει ομοιότητα με μια από τις δραστηριότητες στις οποίες αναφέρεται ρητώς η εν λόγω διάταξη. Τούτο συμβαίνει όταν αμφότερες οι δραστηριότητες εξυπηρετούν τον ίδιο σκοπό. Σύμφωνα με την απόφαση του Δικαστηρίου, στις υπηρεσίες τις οποίες παρέχει κατά κύριο και σύνηθες επάγγελμα ένας δικηγόρος περιλαμβάνονται η εκπροσώπηση και η προστασία των συμφερόντων του πελάτη του. Καθόσον το Δικαστήριο στηρίζεται στο κριτήριο «της εκπροσωπήσεως και της προστασίας των συμφερόντων ενός προσώπου», την προϋπόθεση αυτή πληρεί και η δραστηριότητα του εκτελεστή διαθήκης, διότι αυτός εκπροσωπεί και υπερασπίζεται τα συμφέροντα του διαθέτη. Η δραστηριότητά του αντιστοιχεί προς εκείνη ενός διορισμένου ανεξάρτητου αντιπροσώπου και συμβούλου. Από το γεγονός ότι η εκτέλεση διαθήκης συνιστά δραστηριότητα η οποία δεν επιφυλάσσεται αποκλειστικά στους δικηγόρους δεν μπορεί να συναχθεί ότι οι δύο αυτές δραστηριότητες δεν εξυπηρετούν τον ίδιο σκοπό.
   
      (1)  ΕΕ ειδ. έκδ. 09/001, σ. 49.